偶作五首 五
作者：貫休
朝代：唐

paragraphs: 君不見金陵風臺月榭煙霞光，如今五里十里野火燒茫茫。
君不見西施綠珠顏色可傾國，樂極悲來留不得。
君不見漢王力盡得乾坤，如何秋雨灑廟門。
銅臺老樹作精魅，金谷野狐多子孫。
幾許繁華幾更改，唯有堯舜周召丘軻似長在。
坐看樓閣成丘墟，莫話桑田變成海。
吾有清涼雪山雪，天上人間常皎潔。
茫茫慾火欲燒人，惆悵無因爲君說。